Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: 70. A 2212/1998. (IX. 30.) Korm. határozat mellékletében
Paragraph Index: 1429

71. A rendeletek közvetlenül alkalmazandó közösségi jogszabályok, melyek külön nemzeti jogalkotás nélkül válnak valamennyi tagállam jogrendszerének részévé. A rendeletekkel egyező tartalmú tagállami jogszabályok elfogadására sem szükség, sem pedig — az Európai Bíróság ítélkezési gyakorlata szerint — lehetőség nincsen. A közösségi jog megsértését valósítja meg azonban a rendelettel ellentétes nemzeti szabályozás hatályban tartása, függetlenül attól, hogy a rendelet közvetlenül hatályos és elsődlegességet élvez a tagállami jogszabállyal szemben. Ezért a csatlakozásig, illetve a csatlakozással egyidejűleg hatályon kívül kell helyezni vagy módosítani kell azokat a hazai jogszabályokat, amelyek a csatlakozást követően közösségi rendelettel ütköznének vagy másként hátráltatnák annak érvényesülését. Ezenkívül egyes közösségi rendeletek külön felhívják a tagállamokat végrehajtási típusú, a rendelet alkalmazásához szükséges — azt tartalmilag kiegészítő — jogszabályok megalkotására (ilyen esetben a közösségi rendelet és a tagállami jogszabály ahhoz hasonló viszonyban állnak, mint a nemzeti jogrendszerben valamely törvény és végrehajtási rendelete). Ilyen külön felhatalmazás híján is szükségessé válhat egyes közösségi rendeletekhez kapcsolódóan a végrehajtásért felelős tagállami intézmény meghatározása vagy a nemzeti jog szankciórendszerének kiigazítása. A Bizottság mindazonáltal számos dokumentumában és több fórumon is szorgalmazta, hogy a társult országok a csatlakozást megelőző időszakra vezessenek be a közösségi rendeletek tartalmával egyező szabályokat. Álláspontja szerint ezzel elősegíthető volna az érintett országok vállalkozásainak mielőbbi alkalmazkodása ahhoz a követelményrendszerhez, amellyel az Európai Unión belül majd szembe találják magukat. Mivel a magyar jogban is fellelhetők ilyen rendelkezések, eseti vizsgálatuk alapján indokolttá válhat a csatlakozási szerződés hatálybalépésével egyidejűleg történő hatályon kívül helyezésük, amelyet követően kizárólag a közösségi rendelet érvényesülne hazánkban is. Tervezni kell továbbá azoknak a magyar jogszabályoknak a megalkotását is, amelyek a közösségi rendeleteknek a csatlakozást követően történő alkalmazásához lesznek szükségesek. (E hazai jogszabályok hatálybalépésére vonatkozóan ld. a tájékoztató 80. pontját.)

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes